Na temelju članka 104. stavka 1. Zakona o komunalnom gospodarstvu (»Narodne novine« broj 68/18, 110/18 ) i članka 38. Statuta Grada Delnica (»Službene novine PGŽ« 28/09, 41/09, 11/13, 20/13 i 6/15,Službene novine Grada Delnica br.1/18, 3/18 – pročišćeni tekst 1 9/18), Gradsko vijeće Grada Delnica, na sjednici održanoj \_\_\_\_ 2019. godine, donosi

**ODLUKU
o komunalnom redu**

OPĆE ODREDBE

Članak 1.

Ovom se Odlukom propisuje komunalni red i mjere za njegovo provođenje u cilju uređenja naselja, održavanja čistoće, čuvanja i korištenja javnih površina, sakupljanja, odvoza i postupanja sa sakupljenim komunalnim otpadom sa javnih površina, uklanjanja snijega i leda, te uklanjanja protupravno postavljenih predmeta s javnih površina i zemljišta u vlasništvu Grada Delnica (u daljnjem tekstu: Grad).

Članak 2.

Ovom su Odlukom naročito propisane odredbe o:

* 1. uređenju naselja,
	2. načinu uređenja i korištenja površina javne namjene i zemljišta u vlasništvu Grada za gospodarske i druge svrhe,
	3. uvjetima korištenja javnih parkirališta, nerazvrstanih cesta i drugih površina javne namjene za parkiranje vozila,
	4. održavanju čistoće i čuvanju površina javne namjene,
	5. prikupljanju, odvozu i postupanju sa prikupljenim komunalnim otpadom,
	6. uklanjanju snijega i leda,
	7. uklanjanju protupravno postavljenih predmeta,
	8. mjere za osiguravanje mogućnosti korištenja površina javne namjene na način koji omogućava kretanje osoba s posebnim potrebama,
	9. mjerama za provođenje komunalnog reda,
	10. kaznama za učinjene prekršaje,
	11. prijelazne i završne odredbe

Članak 3.

Pojmovi upotrijebljeni u ovoj Odluci imaju sljedeće značenje:

1. Javne površine su površine u općoj uporabi, koje se nesmetano koriste ili su namijenjene nesmetanom korištenju neodređenog broja osoba, a prema namjeni razlikuju se:

- prometne površine (javne ceste unutar naselja, nerazvrstane ceste, javnoprometne površine, javna parkirališta, trgovi, parkirališta, nogostupi, pješačke i biciklističke staze, javna stubišta i slične površine),

- javne zelene površine (parkovi, park šume, drvoredi, skupine i pojedinačna stabla, sportska i dječja igrališta, travnjaci, staze, zemljišni pojas uz prometne površine na kojem je zasađeno zelenilo, zelene površine uz objekte javne namjene, kao i drugi oblici vrtnog i parkovnog oblikovanja i slične površine).

2. Građevine i uređaji javne namjene su nadstrešnice na stajalištima javnog prometa, javne špine, fontane, javni satovi, javni WC, sjenice, punionice za e- bicikle i automobile, sprave za vježbanje, spomenici, spomen - ploče, skulpture, sakralna obilježja, javne telefonske govornice, turistička signalizacija, oglasne ploče, ploče s planom naselja, oznake kulturnih dobara, zaštićenih dijelova prirode i sadržaja turističke namjene, poštanski sandučići, oprema dječjih igrališta, klupe, cvjetne vaze, posude za otpad, javna rasvjeta, semafori, prometna signalizacija, ormarići za struju i sl.

3. Zemljištem u vlasništvu Grada smatra se zemljište koje po svojoj namjeni nije javno, a nalazi se unutar ili izvan građevinskog područja.

Članak 4.

Komunalni red propisan ovom Odlukom obvezan je za sve fizičke i pravne osobe na području Grada kao i subjekte koji se na području Grada privremeno nalaze.

Članak 5.

(1) Grad je sukladno zakonu dužan ustrojiti evidenciju komunalne infrastrukture.

(2) Evidencija iz stavka 1. ovoga članka sadrži:

1. naziv i vrstu komunalne infrastrukture

2. podatak o katastarskoj i zemljišnoknjižnoj čestici i katastarskoj općini na kojoj se komunalna infrastruktura nalazi

3. podatak o vlasništvu komunalne infrastrukture i osobi koja njome upravlja i

4. podatke o zatraženim i izdanim dozvolama za uređenje, građenje i uporabu komunalne infrastrukture, radnjama poduzetim u svrhu rješavanja imovinskopravnih odnosa i statusa komunalne infrastrukture i aktima s tim u vezi.

(3) Evidencija komunalne infrastrukture na području Grada vodi se za:

- Nerazvrstane

- Javne prometne površine na kojima nije dopušten promet motornim vozilima

- Javna parkirališta

*-*Javne zelene površine

- Građevine i uređaji javne namjene

- Javna rasvjeta

- Groblja

**I. UREĐENJE NASELJA**

Članak 6.

Pod uređenjem naselja, u smislu ove Odluke, razumijeva se:

**1.** uređenje vanjskih dijelova građevina, okućnica i ograda u vlasništvu fizičkih ili pravnih osoba u dijelu koji je vidljiv sa površina javne namjene,

**2.** uređenje javnih i drugih površina, građevina i uređaja javne namjene, određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih uređaja, zajedničkih antenskih sustava i drugih uređaja na građevinama koji se prema posebnim propisima grade bez građevinske dozvole i glavnog projekta.

**1.1. Uređenje vanjskih dijelova zgrada i okućnica**

Članak 7.

 (1) Vanjski dijelovi zgrada (pročelja, balkoni, terase, ulazna vrata, prozori, žljebovi, dimnjaci krovovi i drugi vanjski dijelovi) moraju se održavati ispravnima, urednima i čistima.

(2) Vlasnici i korisnici zgrada, stanova i poslovnih prostorija dužni su brinuti o vanjskom izgledu i čistoći balkona, lođa, terasa, prozora i naprava s ulične strane, te ih po mogućnosti ukrašavati ukrasnim biljem.

(3) Vlasnici i korisnici zgrada dužni su održavati pročelja zgrada, sanirati dotrajale dijelove a naročito ako zgrada graniči s javnom površinom i ugrožava prolaznike.

(4) Zabranjeno je uništavati pročelja zgrada, te po njima ispisivati poruke, crtati, šarati i na drugi ih način prljati ili nagrđivati.

Članak 8.

(1) Na prozorima, balkonima, ogradama i drugim dijelovima zgrade, neposredno okrenutim prema ulici ili trgu zabranjeno je vješati ili izlagati rublje, posteljinu, tepihe ili druge predmete i uređaje.

(2) Antene za prijem zemaljskih i satelitskih programa, rashladni uređaji i sl., iznimno se postavljaju na način da su vidljivi s javne površine i to samo u slučaju da za postavu nema alternativnog rješenja.

(3) Prigodni natpisi i ukrasi koji se postavljaju na zgradama moraju biti čisti i uredni, te se trebaju ukloniti odmah nakon prestanka razloga zbog kojeg su postavljeni, a najduže nakon 24 sata.

(4) Vanjski uređaji i oprema postavljeni izvan gabarita građevine moraju biti postavljeni tako da ne ugrožavaju sigurnost i preglednost prometa.

 Članak 9.

(1) Izlozi u poslovnim prostorima na području Grada trebaju biti uredni i čisti, osvijetljeni i primjereno dekorirani.

(2) Izlog u smislu stavka 1. ovoga članka čini zastakljeni otvor u zidovima zgrade i izložbeni ormarići koji služe javnom izlaganju robe ili koji služe za ugostiteljstvo, banku, agenciju, uredski prostor, obrtničku radnju ili drugu djelatnost.

(3) Za dane blagdana i gradskih manifestacija izlozi moraju biti prigodno dekorirani.

(4) Ako se ploča sa nazivom tvrtke ili obrta ističe na pročelju zgrade, tvrtka mora biti napisana čitljivo na ploči koja je tehnički i estetski oblikovana i uredna. Dotrajale ploče, nečitke i izblijedile vlasnik tvrtke dužan je obnoviti ili ukloniti.

**1.2. Uređenje ograda, zelenila, dvorišta i sličnih površina**

Članak 10.

(1) Okućnice, dvorišta zgrada i ograde, živice i sl. u vlasništvu fizičkih ili pravnih osoba moraju se održavati urednim.

(2) Ograda uz javnu površinu mora biti izrađena tako da se uklapa u okoliš, gdje je to moguće od ukrasne živice, ne smije biti izvedena od bodljikave žice, šiljaka i slično, te mora biti postavljena na način da ne ometa sigurnost prometa.

(3) Ogradu je potrebno izvesti sukladno propisima o građenju i prostornim planovima.

(4) Ogradu uz javnu površinu vlasnik odnosno korisnik dužan je održavati urednom, a ogradu od ukrasne živice dužan je redovno orezivati tako da ne seže preko regulacijske linije na javnu prometnu površinu, da ne smeta i ne predstavlja direktnu i/ili indirektnu opasnost za prolaznike.

(5) Ograda uz javnu površinu na križanjima cesta mora biti primjerene visine kako ne bi smetala preglednosti križanja. Ukoliko se radi o ukrasnoj živici vlasnik ograde dužan je istu održavati na visini koja ne smeta preglednosti križanja.

Članak 11.

(1) Vlasnici odnosno korisnici zelenih površina uz zgrade, poljoprivrednog zemljišta, neizgrađenog građevinskog zemljišta kao i drugih sličnih površina uz javne površine, dužni su iste održavati i držati urednima, redovito kositi travu, orezivati živicu, uklanjati šikaru, smeće, građevinski otpad, rezati suhe grane drveća, te uklanjati stabla i granje drveća koja ugrožavaju sigurnost ljudi i imovine na javnim površinama, te sprječavaju preglednost prometne signalizacije i javne rasvjete.

(2) Ako se zelena površina ne održava urednom, komunalni redar rješenjem će narediti vlasniku, odnosno korisniku da se uklone uočeni nedostaci.

(3) Ukoliko vlasnici odnosno korisnici površina iz st.1. ovog članka u ostavljenom roku ne postupe sukladno rješenju komunalnog redara, uočeni će se nedostaci ukloniti putem treće osobe na trošak vlasnika odnosno korisnika.

(4) Agrotehničke mjere te održavanje poljoprivrednih rudina na području Grada Delnica regulirane su zasebnim Općim aktom koji regulira tu tematiku.

Članak 12.

Na području Grada dopušteno je držanje kućnih ljubimaca u skladu sa posebnom Odlukom o držanju pasa, mačaka i drugih životinja kućnih ljubimaca.

Članak 13.

(1) Zabranjeno je držati domaće životinje (krupnu i sitnu stoku, kao i perad) u I. zoni Grada. U ostalim zonama područja Grada dozvoljeno je držanje stoke i peradi sukladno pozitivnim zakonskim propisima te traženim uvjetima.

(2) Područja zona definirana su Odlukom o komunalnoj naknadi.

**2.** **uređenje javnih i drugih površina, građevina i uređaja javne namjene**

Članak 14.

(1) Fizička ili pravna osoba koja upravlja ili gospodari sportskim, rekreacijskim i drugim sličnim objektima, park- šumama, spomen-područjima, grobljima, područjima uz rijeke ili potok i sličnim površinama mora ih održavati urednima, ispravnima, čistima, te brinuti o zaštiti istih ili potrebitoj obnovi.

(2) Fizička ili pravna osoba koja se koristi ili upravlja površinama i objektima iz stavka 1. ovoga članka mora, na vidnome mjestu, istaknuti odredbe o kućnom redu (održavanju reda, čistoće, zaštite zelenila i slično).

**2.1. javna rasvjeta**

Članak 15.

(1) Javno prometne površine, pješački i drugi glavni putovi uz javne zelene površine trebaju imati javnu rasvjetu.

(2) Javna rasvjeta mora biti izvedena u skladu sa suvremenom svjetlosnom tehnikom, uzimajući u obzir značenje pojedinih dijelova grada i pojedinih javnih površina, promet i potrebe građana.

(3) Rasvjetna tijela moraju biti funkcionalna i estetski oblikovana.

(4) Fizička ili pravna osoba kojoj je Grad povjerio održavanje javne rasvjete mora istu redovito održavati u stanju funkcionalne sposobnosti (prati, ličiti, mijenjati dotrajale žarulje i slično), a prema nalogu Grada.

Članak 16.

(1) Zabranjeno je oštećivanje i uništavanje rasvjetnih stupova i rasvjetnih tijela. Postavljanje reklamnih predmeta i drugih uređaja na stupovima javne rasvjete nije dozvoljeno bez suglasnosti Grada.

(2) Reklamiranje i plakatiranje na području Grada regulirano je Općim aktom koji regulira uvjete i način reklamiranja i plakatiranja.

**2.2. Građevine i uređaji javne namjene**

Članak 17.

Na trgovima ili većim križanjima može se postaviti javni sat. Javni sat mora biti uredan i ispravan.

Članak 18.

Javni WC mora biti opremljen odgovarajućom opremom te mora biti uredan, ispravan i ispunjavati tehničke i higijenske uvjete. Javni WC mora biti na primjeren način označen.

Članak 19.

(1) Na području Grada mogu se graditi i postavljati vodoskoci, fontane, i drugi slični ukrasni objekti na mjestima gdje svojim izgledom uljepšavaju okolicu.

(2) Vodoskoci, fontane, i drugi slični ukrasni objekti moraju biti ispravni i uredni.

Članak 20.

Građevine i uređaje javne namjene i uređaje iz članka 3. ove Odluke održavaju i o njima vodi brigu pravna ili fizička osoba koja obavlja komunalnu djelatnost čišćenja i održavanja javnih površina, odnosno kojoj je to Grad povjerio sukladno Općem aktu kojim se regulira obavljanje komunalnih djelatnosti.

Članak 21.

(1) Javne telefonske govornice postavljaju se na mjestima na kojima se građani okupljaju i zadržavaju, kao što je trg, kolodvori i slični prostori.

(2) Javne telefonske govornice i poštanske sandučiće treba postaviti na način da ih mogu koristiti osobe s posebnim potrebama, te trebaju biti uredni i estetski oblikovani.

(3) Javne telefonske govornice i poštanske sandučiće postavljaju i održavaju pravne osobe koje obavljaju djelatnost telekomunikacija i poštanskih usluga.

Članak 22.

(1) Građevine i uređaji javne namjene postavljaju se na mjesta koje odredi Grad, ukoliko posebnim propisima nije drugačije određeno.

(2) Kod određivanja lokacije iz stavka 1. ovog članka određuju se po potrebi i posebni uvjeti oblikovanja i izvedbe.

(3) U postupku rješavanja zahtjeva za postavljanje objekata iz stavka 1. ovog članka na području koje je određeno kao spomenik kulture odnosno na spomenik kulture, treba pribaviti prethodnu dozvolu i mišljenje nadležne institucije.

Članak 23.

(1) Vlasnik građevina i uređaja javne namjene, odnosno osoba kojoj je povjereno da vodi brigu i održava te objekte dužna ih je održavati urednima i ispravnima te kvarove uklanjati u najkraćem mogućem roku.

(2) Na objektima određenim posebnim aktom, kao i za to prikladnim površinama u vlasništvu fizičkih i pravnih osoba na području Grada, dozvoljeno je njihovo oslikavanje grafitima sukladno za to propisanim uvjetima, a nakon pribavljene suglasnosti vlasnika objekta i suglasnosti Grada.

(3) Građevine i uređaje javne namjene zabranjeno je koristiti suprotno namjeni, uništavati, po njima šarati, crtati ili ih na drugi način prljati i nagrđivati.

**2.3. Kolodvori, parkirališta, tržnice, groblja i slično**

Članak 24.

Vlasnik kolodvorske zgrade, otvorene čekaonice kao i pripadajućeg okoliša, dužan je održavati urednima i ispravnima.

Članak 25.

(1) Fizička ili pravna osoba koja upravlja javnim parkiralištima mora ih održavati čistima i urednima.

(2) Na javnim parkiralištima mora se održavati red sukladno Općem aktu koji regulira promet na području Grada.

Članak 26.

(1) Fizička ili pravna osoba koja upravlja tržnicom na određeni sajmeni dan mora istu održavati sukladno tržnom redu, te korištenu površinu nakon isteka radnog vremena sajma očistiti i urediti.

(2) Zabranjeno je prodavanje ili izlaganje proizvoda izvan prostora tržnice, bez suglasnosti Grada, osim u slučajevima koji su regulirani zasebnim Općim aktom koji regulira prodaju robe izvan prodavaonica.

Članak 27.

(1) Fizička ili pravna osoba kojoj je Grad povjerio upravljanje grobljima, mora ih održavati čistima i urednima.

(2) Održavanje groblja, grobnih mjesta i nadgrobnih spomenika uređuje se propisima o grobljima te zasebnim Općim aktom Grada o grobljima.

**2.4. Ploče s imenom naselja, ulice, trga i pločice s brojem zgrade**

Članak 28.

(1) Sva naselja na području Grada moraju biti označena imenom naselja te moraju imati označene nazive ulica, trgova, a zgrade moraju biti obilježene brojevima.

(2) Naselja, ulice, trgovi i zgrade označavaju se i obilježavaju na način i po postupku propisanom posebnim propisima.

Članak 29.

(1) Za označivanje naselja, ulica i trgova postavljaju se ploče, a na zgrade se postavljaju pločice s brojem zgrade. Izgled i veličina ploča i pločica mora biti u skladu s zakonskim propisima.

(2) Imena ulica, trgova, parkova, stuba određuje Gradsko vijeće.

(2) Natpisne ploče nabavlja Grad, i snosi troškove nabave, postavljanja i održavanja natpisnih ploča.

(3) Pločicu s brojem zgrade nabavlja Grad, a troškove postavljanja i održavanja snosi vlasnik, odnosno suvlasnik stambenog ili poslovnog objekta.

(4) Vlasnik, odnosno suvlasnik stambenog ili poslovnog objekta dužan je pločicu s brojem zgrade održavati i postaviti na mjesto vidljivo s javne površine.

 (5) U slučaju promjene naziva ulice ili trga postavlja se nova natpisna ploča, najkasnije u roku 60 dana od preimenovanja . U istom roku moraju se promijeniti i pločice s oznakom kućnih brojeva ukoliko nisu u skladu s izvršenom promjenom naziva ulice. U slučajevima iz ovog stavka sve troškove snosi Grad.

Članak 30.

(1) Vlasnik zgrade dužan je postaviti na zgradu broj zgrade najkasnije do početka korištenja zgrade.

(2) Vlasnik, odnosno upravitelj zgrade, dužan je voditi brigu o tome da zgrada bude stalno obilježena brojem.

(3) Zabranjeno je oštećivati i uništavati, te neovlašteno skidati i mijenjati ploče iz članka 28. ove Odluke.

**2.5. Prigodno uređenje naselja**

Članak 31.

(1) Povodom državnih i drugih blagdana, obljetnica, raznih manifestacija i sličnog može se organizirati prigodno uređivanje površina uz poslovne i stambene objekte te drugih javnih površina.

(2) Prigodno uređivanje organizira se postavljanjem objekata, uređaja, pokretnih naprava, opreme, natpisa, ukrasa, ukrasnih žaruljica, božićnih drvaca i slično.

(3) Postavljanje montažnih objekata, uređaja, pokretnih naprava, opreme i dr. u vlasništvu fizičkih ili pravnih osoba na javnim površinama, uređeno je posebnim Općim aktom koji propisuje lokacije i način postavljanja objekata, uređaja i opreme.

**2.6. Uređenost javnih i drugih površina kao i naprava postavljenih na njima**

Članak 32.

(1) Javne površine, građevine i uređaje javne namjene treba održavati tako da budu uredne i čiste, te da služe svrsi kojoj su namijenjene.

(2) Održavanje nerazvrstanih cesta, te drugi odnosi s tim u vezi, uređuju se Općim aktom Grada o nerazvrstanim cestama.

Članak 33.

(1) Na javne površine postavljaju se košare za otpatke. Košare za otpatke postavlja i održava fizička ili pravna osoba kojoj je Grad povjerio održavanje čistoće javnih površina.

(2) Mjesto za postavljanje košara za otpatke određuje fizička ili pravna osoba kojoj je Grad povjerio obavljanje komunalne djelatnosti održavanja čistoće javnih površina, a uz suglasnost Grada.

(3) Košare za otpatke moraju biti izrađene od prikladnog materijala i estetski oblikovane.

(4) Za postavljanje košara za otpatke mogu se upotrijebiti stupovi, zidovi kuća, ograde uz nogostupe, slobodnostojeća postolja i sl.

(5) Zabranjeno je postavljanje košara za otpatke na stupove na kojima se nalaze prometni znakovi, na drveće i jarbole za isticanje zastava, te na drugim mjestima na kojima bi nagrđivali izgled naselja, objekata ili bi ometale promet.

Članak 34.

Na javnim se površinama ne smije ostavljati ili na njih bacati bilo kakav otpad ili ih na drugi način onečistiti površinu, a osobito se zabranjuje:

1. bacanje gorućih predmeta u košare ili druge posude za otpad;

2. oštećivanje košara, odnosno posuda za otpad ili spremnika za izdvojeno sakupljanje ambalažnog otpada;

3. nepropisno odlaganje otpada u spremnike koji za to nisu namijenjeni

4. odlaganje građevnog ili otpadnog građevnog materijala, te postavljanje predmeta, naprava, strojeva i priključnih vozila na javne površine bez odobrenja Grada;

5. popravljanje, servisiranje i pranje vozila na javnim površinama;

6. ispuštanje otpadnih voda i ulja;

7. bacanje reklama i drugih letaka;

8. zagađivanje i bacanje otpada i otpadnih tvari u rijeke, potoke i na njihove obale;

9. paljenje otpada;

10. ostavljanje neregistriranih vozila, lakih teretnih prikolica, kamp-prikolica i drugih priključnih vozila, vozila oštećenih u sudaru te olupine vozila;

11. obavljanje bilo kakve radnje ili propuštanje potrebite radnje uslijed čega se onečišćuje javna površina.

Članak 35.

(1) Fizička ili pravna osoba kojoj je Grad povjerio održavanja čistoće javnoprometnih površina dužna je te površine održavati čistima i urednima.

(2) Potrebu za izvanredno čišćenjem javnoprometnih površina određuje Grad, u slučaju kada su zbog vremenskih nepogoda ili drugih razloga javnoprometne površine prekomjerno onečišćene.

**II. NAČI UREĐENJA I KORIŠTENJA POVRŠINA JAVNE NAMJENE I ZEMLJIŠTA U VLASNIŠTVU GRADA ZA GOSPODARSKE I DRUGE SVRHE**

Članak 36.

(1) Za istovar, smještaj i ukrcaj drva, građevnog materijala, podizanje skela, ograda gradilišta, te popravke vanjskih dijelova zgrada i slične građevinske radove može se, u skladu s propisima o sigurnosti prometa, privremeno koristiti javnoprometna površina.

(2) Suglasnost Grada za korištenje javnoprometne površine iz stavka 1. ovog članka izdaje se na zahtjev izvođača ili investitora radova, što je detaljnije propisano posebnim Općim aktom kojim se reguliraju naknade za prekomjernu uporabu i opterećivanje nerazvrstanih cesta i javnih površina.

Članak 37.

(1) Za istovar ogrjeva i sličnog materijala te za piljenje i cijepanje treba prvenstveno upotrebljavati dvorište.

(2) U slučaju potrebe, može se privremeno upotrijebiti dio javne površine za istovar ogrjeva i slično.

(3) Unutar naselja zbog sprječavanja remećenja javnog reda i mira piljenje drva može se vršiti radnim danom i subotom od 9 19 sati.

(4) Drva se moraju ukloniti s javne površine najkasnije u roku od 8 dana, a upotrijebljena površina se mora odmah očistiti od piljevine i drugih otpadaka. U slučaju duže potrebe korištenja neophodna je suglasnost Grada, te plaćanje naknade sukladno Odluci Gradonačelnika.

(5) Zabranjeno je na javnim kao i na privatnim površinama vršiti kontinuiranu izradu ogrjeva i površinu koristiti kao manipulativnu površinu. Pod kontinuiranom izradom podrazumijeva se višekratni dovoz ogrjeva i njegova obrada.

Članak 38.

Utovar i istovar robe i materijala mora se obavljati u pravilu izvan javnih površina. U opravdanim slučajevima, kao npr. radi nedostatka prostora ili kolnog ulaza i slično, istovar i utovar mogu se privremeno obaviti na javnoprometnim površinama, osim na mjestima na kojima je to zabranjeno.

Članak 39.

(1) Zabranjeno je na javnoprometne površine ispred radnji, prodavaonica i skladišta odlagati ambalažu i slično.

(2) Zabranjeno je ispred zgrade i ograde, ili na zgradu i ogradu, postavljati uređaje ili predmete što mogu ozlijediti prolaznike ili im nanijeti neku štetu, te takve predmete ostavljati na javnoprometnim površinama.

Članak 40.

1. Bez prethodne suglasnosti Grada nije dozvoljeno održavanje javnog skupa na površinama javne namjene .

(2) Ako se na površini javne namjene održava javni skup, organizator javnog skupa dužan je odmah po završetku javnog skupa očistiti površinu javne namjene i prilaz istoj te ih vratiti u prvobitno stanje.

Članak 41.

(1) Fizičke ili pravne osobe koje obavljaju djelatnost zbog koje dolazi do prekomjernog onečišćavanja javnih površina, dužne su iste odmah po obavljenom djelu očistiti, odnosno osigurati njihovo čišćenje.

1. Odredbe ovog članka odnose se i na zemljište u vlasništvu Grada.
2. Naknadu za sve štete nastale na površini javne namjene ili trećim osobama i stvarima, a koje su nastale uslijed održavanja javnog skupa snosi organizator javnog skupa

Članak 42.

(1) Postavljanje reklamnih predmeta, privremenih objekata (klupe, štandovi, pokretne naprave i sl.) te terasa ispred ugostiteljskih objekata dozvoljeno je samo uz suglasnost Grada.

(2) Način i uvjeti postavljanja privremenih objekata, terasa regulirani su posebnim Općim aktom koji regulira način i uvjete zakupa javnih površina u vlasništvu Grada.

(3) Način i uvjeti postavljanja reklamnih predmeta regulirani su posebnim Općim aktom koji regulira način i uvjete zakupa javnih površina u svrhu postavljanja reklamnih predmeta.

 **Članak 43.**

(1) Lokacije za prodaju na otvorenim prostorima (tržnice na malo, tržnice na veliko, prigodne prodaje, sajmovi, izložbe i sl.) kojima upravlja Grad određuje nadležno tijelo Grada sukladno propisima.

(2) Pravne i fizičke osobe mogu obavljati prodaju proizvoda na otvorenim prostorima u skladu s propisima kojima se uređuje obavljanje djelatnosti trgovine i ugostiteljstva te Općim aktom koji regulira prodaju robe izvan prodavaonica.

(3) Na otvorenim prostorima kojima upravlja Grad nije dozvoljena prodaja čije je obavljanje zabranjeno na temelju rješenja nadležnog inspektora.

 **Članak 44.**

Odredbe ove Odluke u dijelu kojim se propisuje komunalni red i mjere za njegovo provođenje na površinama javne namjene na odgovarajući se način primjenjuju i na zemljišta u vlasništvu Grada.

1. **UVJETI KORIŠTENJA JAVNIH PARKIRALIŠTA, NERAZVRSTANIH CESTA I DRUGIH POVRŠINA JAVNE NAMJENE**

Članak 45.

Održavanje nerazvrstanih cesta, način i uvjeti parkiranje te drugi odnosi s tim u vezi, uređuju se Općim aktima koji se odnose na nerazvrstane ceste i promet.

Članak 46.

(1) Vozila koja sudjeluju u prometu ne smiju svojim teretom onečistiti javnoprometne površine.

(2) Vozila što prevoze tekući ili sipki materijal moraju imati sanduke i karoserije iz kojih se materijal ne može prosipati niti curiti.

(3) Vozila koja prevoze papir, piljevinu, lišće i drugi rasuti teret moraju biti prekrivena ceradom, gustom mrežom ili na drugi način osigurana da se materijal ne prosipa po javnoprometnoj površini.

(4) Pri izlasku s gradilišta na javnoprometnu površinu kotači motornih vozila moraju biti očišćeni od blata.

Članak 47.

(1) Komunalni redar naredit će vlasniku vozila koje se ne upotrebljava u prometu zbog dotrajalosti (oštećeno u sudaru, neregistrirano, neispravno i slično) da u roku od tri dana ukloni vozilo s javne površine.

(2) Ako komunalni redar ne sazna tko je vlasnik vozila iz stavka 1. ovoga članka, ostavit će na vozilu upozorenje vlasniku da ga ukloni s javne površine u roku od tri dana.

(3) Ako vlasnik vozila ne postupi po nalogu komunalnog redara, vozilo će biti uklonjeno preko treće osobe na njegov trošak.

(4) Prisilno uklonjeno vozilo odvozi se na odgovarajuće odlagalište o čemu je komunalni redar dužan obavijestiti vlasnika. Ako vlasnik ne preuzme vozilo u roku od trideset dana od primitka obavijesti i ne podmiri troškove uklanjanja i čuvanja (skladištenja) vozila, sa vozilom se postupa kao s napuštenom stvari sukladno Općem aktu koji regulira promet na području Grada.

Članak 48.

(1) Zabranjeno je odlaganje neispravnih, oštećenih, neregistriranih vozila, bijele tehnike, autoguma, kao i sekundarnih sirovina na okućnicama privatnih vlasnika ukoliko vlasnik nije ovlašten za skupljanje istih sukladno zakonskim propisima.

(2) Zabrana iz st.1. ovog članka odnosi se i na zemljište koje u prostorno planskoj dokumentaciji nije za to namijenjeno (građevinsko zemljište, oranice, livade, šume) bez obzira na vlasništvo zemljišta.

Članak 49.

Odredbe ove Odluke u dijelu kojim se propisuje komunalni red i mjere za njegovo provođenje na odgovarajući se način primjenjuju na javna parkirališta, nerazvrstane ceste i druge površine javne namjene za parkiranje vozila.

**IV. ODRŽAVANJE ČISTOĆE I ČUVANJE POVRŠINA JAVNE NAMJENE**

Članak 50.

(1) Održavanje čistoće površina javne namjene osigurava Grad temeljem programa održavanja čistoće površina javne namjene.

(2) Površine javne namjene održava i čisti fizička ili pravna osoba kojoj je to Grad povjerio, odnosno pravne ili fizičke osobe kojima su iste date na upravljan sukladno Općem aktu koji regulira način obavljanja komunalnih djelatnosti.

(3) Standard održavanja čistoće površina javne namjene određuje Grad sukladno Planu održavanja i programu održavanja javnih površina.

(4) Izvanredno čišćenje površine javne namjene odredit će se kada zbog vremenskih nepogoda ili sličnih događaja površine javne namjene budu prekomjerno onečišćene te kada ih je iz drugih razloga potrebno izvanredno očistiti.

Članak 51.

Fizička ili pravna osoba kojoj je Grad povjerio održavanje javnih zelenih površina dužna je osobito:

- redovito kositi;

- odmah ukloniti pokošenu travu, lišće, grane i slično s javne površine;

- ukloniti suhe i slomljene grane na stablima;

- redovito orezivati krošnje stabala i drugo zelenilo na javnim površinama, a najmanje na visinu 4,5 metra iznad površine namijenjene prometu pješaka i vozila;

- zamijeniti porušena i bolesna stabla novima;

- redovno orezivati krošnje stabala i drugo zelenilo na javnim površinama tako da ne zaklanja tijela javne rasvjete i signalizaciju, ne ulazi u slobodne profile kolnika, nogostupa, te ne smanjuje preglednost na raskrižjima, prijevojima i zavojima i ne smeta zračnim vodovima;

- redovito prazniti košare za otpad;

- redovito održavati, te zamjenjivati uništene zaštitne stupiće i ograde.

Članak 52.

Radi zaštite javne zelene površine osobito se zabranjuje:

1. zaustavljati, parkirati i voziti motorno vozilo na javnoj zelenoj površini (osim vozila koje se koristi za održavanje javnih zelenih površina i parkovne opreme na njima);

2. sjeći, odnosno rezati stablo ili grm bez odobrenja;

3. oštećivati na bilo koji način stablo, grm, cvjetnjak, živicu ili drugo raslinje;

4. upotrebljavati parkovnu opremu u suprotnosti s njenom namjenom;

5. uništavati, uklanjati ili premještati parkovnu opremu;

6. prekrivati tlo asfaltom, betonom i drugim za vodu nepropusnim materijalom u blizini drveća;

7. bacati otpatke ili na drugi način onečišćavati javnu zelenu površinu;

8. vezati bicikle, motore, prikolice i slično za drveće, grmlje i parkovnu opremu;

9. odlagati građevni materijal, krupni otpad, ulje, boju i slično na javnoj zelenoj površini;

10. lijepiti ili na drugi način pričvršćivati plakate na stabla ili parkovnu opremu;

11. kopati ili odvoziti zemlju, pijesak, humus i slično sa javne zelene površine;

12. prati, servisirati vozilo i slično na javnoj zelenoj površini, odnosno blizini vodotoka;

13. obavljati druge radnje koje bi devastirale javnu zelenu površinu.

14. paliti vatru neovlašteno

Članak 53.

Za istovar, smještaj i ukrcaj građevnog materijala, podizanje skela, ograda gradilišta, te popravke vanjskih dijelova zgrada i slične građevinske radove iznimno se mogu koristiti javne zelene površine pod uvjetima i na način propisan Općim aktom koji regulira zauzimanje javne površine, i to samo ako za navedene radove ne postoje alternativna rješenja.

Članak 54.

Za dijelove zelenila koji su proglašeni zaštićenim objektom prirode vrijede propisi o zaštiti prirode.

Članak 55.

(1) Na javnim površinama u općoj uporabi vlasnici kućnih ljubimaca dužni su pri izvođenju kućnog ljubimca na javnu površinu nositi pribor za čišćenje i očistiti javnu površinu koju njegov kućni ljubimac onečisti.

(2) Detaljne odredbe propisane su Općim aktom koji regulira uvjete i načinu držanja kućnih ljubimaca

**V. PRIKUPLJANJE, ODVOZ I POSTUPANJE SA PRIKUPLJENIM KOMUNALNIM OTPADOM S JAVNIH POVRŠINA**

Članak 56.

(1) Komunalni otpad je otpad iz kućanstava, te otpad iz proizvodne i/ili uslužne djelatnosti ako je po svojstvima i sastavu sličan otpadu iz kućanstava.

(2) Komunalnim se otpadom u smislu ove Odluke smatra i krupni otpad koji nastaje u stanovima, zajedničkim prostorijama stambenih zgrada i u poslovnim prostorijama, a to su osobito kućanski aparati, pokućstvo, sanitarni uređaji i slično, čije se prikupljanje vrši organizirano uz prethodnu najavu, sukladno Općem aktu koji regulira prikupljanju, prijevozu i zbrinjavanju komunalnog otpada.

(3) Komunalni otpad s javnih površina prikuplja i odvozi fizička ili pravna osoba kojoj je Grad povjerio održavanje čistoće.

Članak 57.

(1) Komunalni otpad može se prikupljati i odvoziti samo pomoću tipskih posuda i specijalnih vozila.

(2) U posude za otpad smije se odlagati isključivo otpad za koji je posuda namijenjena.

(3) Zabranjeno je u posude za otpad odlagati:

- tekući ili polutekući otpad,

- zapaljive stvari, pepeo i žar,

- građevinski materijal i zemlju,

-opasni otpad (motorna ulja, akumulatore, jestivo ulje, auto gume i sl.).

- opasni otpad ukoliko lokacija na koju se otpad odlaže ne zadovoljava zakonom propisane uvjete bez obzira na vlasništvo.

 (4) Zabranjeno je odlaganje otpada izvan posude za otpad.

 (5) Zabranjeno je prebiranje i odnošenje otpada iz posuda za otpad.

Članak 58.

(1) Otpad čija se vrijedna svojstva mogu iskoristiti i opasni otpad, skupljaju se i skladište sukladno propisima o otpadu.

(2) Komunalni otpad iz kućanstva razvrstava se na mjestu nastanka a odlaže se u odgovarajuće posude, u pravilu smještene na javnoj površini.

(2) Tip, vrstu i veličinu te broj posuda za selektivno sakupljanje otpada određuje isporučitelj komunalne usluge. Isporučitelj komunalne usluge dužan je na posudama jasno naznačiti vrstu otpada koja se odlaže u pojedinu posudu.

(3) Lokaciju određuje isporučitelj komunalne usluge uz suglasnost Grada. Nabavu, postavljanje i održavanje posuda obavlja isporučitelj komunalne usluge.

članak 59.

(1) Prilikom akcije prikupljanja krupnog (glomaznog) otpada građani mogu krupni otpad odložiti ispred svojih objekata na način da ne ometaju sigurnost u prometu.

(2) Za prikupljanje krupnog (glomaznog) otpada nadležan je isključivo davatelj usluge, zabranjeno je trećim licima prikupljanje istog.

članak 60.

Nije dozvoljeno parkiranje vozila na način da se onemogući pristup specijalnom vozilu za odvoz otpada ili onemogući odvoz otpada na drugi način.

Članak 61.

(1) Davatelj usluge skupljanja i prijevoza komunalnog otpada dužan je prilikom prikupljanja i odvoza otpada paziti da se otpad ne rasipa. Svako onečišćavanje ili oštećenje prouzrokovano odvozom otpada skupljač je dužan odmah ukloniti, te otpad oko posude pokupiti i pomesti.

(2) Sve odredbe vezane uz prikupljanje i prijevoz komunalnog otpada propisane su Općim aktom.

**VI. UKLANJANJE SNIJEGA I LEDA**

Članak 62.

(1) Snijeg se s javnoprometnih površina uklanja kad napada do visine 5 cm, a ako pada neprekidno mora se uklanjati više puta.

(2) Led se s javnoprometnih površina uklanja odnosno posipava čim nastane.

(3) Poslove čišćenja snijega i posipavanja na nerazvrstanim cestama Grad povjerava pravnoj za to ovlaštenoj osobi sukladno Općem aktu koji regulira način obavljanja komunalnih djelatnosti.

(4) Poslove čišćenja snijega i posipavanje javno prometnih površina Grad povjerava pravnoj za to ovlaštenoj osobi sukladno Općem aktu koji regulira način obavljanja komunalnih djelatnosti i Izvedbenom programu zimske službe.

Članak 63.

(1) O uklanjanju snijega i leda s krova dužan je voditi brigu vlasnik zgrade, na način da ugradbom snjegobrana spriječi padanje snijega i leda na javnu površinu.

(2) U slučaju bilo kakve štete te dodatnih troškova nastalih uslijed padanja snijega ili leda s krova, za istu je odgovoran vlasnik objekta.

Članak 64.

(1) O uklanjanju snijega i leda s javnih parkirališta, tržnice, športskih objekata, kolodvora i sličnih prostora vodi brigu pravna ili fizička osoba koja tim površinama upravlja odnosno obavlja poslovnu djelatnost.

(2) Materijal kojim je posipana javnoprometna površina treba ukloni u što kraćem roku nakon otapanja snijega i leda, te ustanovljenog dugoročnog smirivanja vremena od strane pravne osobe kojoj je Grad povjerio te poslove.

Članak 65.

(1) Dio nogostupa koji se nalazi ispred stambenog ili poslovnog objekta dužan je čistiti od leda i posipavati vlasnik ili korisnik tog objekta, na način da se osigura siguran i nesmetan prolaz pješaka.

(2) Za uklanjanje snijega i leda i posipavanje ulaza u stambene i poslovne objekte odgovorni su i dužni ih čistiti i održavati vlasnici, odnosno korisnici objekata ili dijelova objekata.

(3) Za uklanjanje snijega i leda s pločnika uz kioske i pokretne naprave odgovorni su vlasnici, odnosno korisnici kioska i pokretnih naprava.

**VII. UKLANJANJE PROTUPRAVNO POSTAVLJENIH PREDMETA**

Članak 66.

(1) Nije dozvoljeno na javne površine te na zemljišta i objekte uz javne površine, postavljanje reklamnih predmeta , objekata i uređaja bez prethodne suglasnosti Grada.

(2) Protupravno postavljeni predmeti uklonit će se o trošku vlasnika, odnosno korisnika putem treće osobe, ukoliko to osoba ne učini sama.

(3) Ako objekt, predmet ili uređaj koji je postavljen na temelju suglasnosti ima nedostatke ili oštećenja ili nije postavljen u skladu s odobrenjem, komunalni će redar narediti vlasniku, odnosno korisniku, njihovo otklanjanje, odnosno usklađivanje s odobrenjem. Komunalni redar će narediti uklanjanje objekta, predmeta ili uređaja ako vlasnik u ostavljenom roku ne otkloni nedostatke, odnosno ne uskladi ih s odobrenjem.

(4) Ako vlasnik predmeta, objekta i uređaja iz stavka 1. ovoga članka ne postupi po nalogu komunalnog redara, objekt ili predmet će biti uklonjen putem treće osobe na njegov trošak.

**VIII. MJERE ZA OSIGURANJE MOGUĆNOSTI KORIŠTENJA POVRŠINA JAVNE NAMJENE OSOBAMA S POSEBNIM POTREBAMA**

Članak 67.

(1) Komunikacija na javnim površinama a naročito na javnoprometnim površinama mora biti izvedena na način da se omogući pristup osobama s posebnim potrebama, odnosno na način da sukladno pozitivnim propisima budu uklonjene arhitektonske barijere.

(2) Na svim parkiralištima mora biti osiguran dovoljan broj parkirnih mjesta za osobe s invaliditetom sukladno pozitivnim zakonskim propisima.

(3) Uređaji javne namjene moraju biti, ako je to moguće, postavljeni na način da ih mogu koristiti osobe s posebnim potrebama.

**IX. MJERE ZA PROVEDBU KOMUNALNOG REDA**

1. Komunalni redar

Članak 68.

(1) Nadzor nad provedbom ove odluke provode komunalni redari.

(2) Komunalni redari poslove nadzora obavljaju sukladno zakonu kojim se uređuje komunalno gospodarstvo, posebnim propisima i ovoj Odluci.

(3) Komunalni redar u obavljanju službene dužnosti nosi službenu odoru i ima službenu iskaznicu.

(4) Izgled službene odore te izgled i sadržaj službene iskaznice komunalnog redara propisuje Gradsko vijeće svojom Odlukom.

Članak 69.

(1) U provedbi nadzora nad ovom Odlukom komunalni redar ovlašten je:

* zatražiti i pregledati isprave (osobna iskaznica, putovnica, izvod iz sudskog registra i slično) na temelju kojih se može utvrditi identitet stranke odnosno zakonskog zastupnika stranke, kao i drugih osoba nazočnih prilikom nadzora,
* uzimati izjave od odgovornih osoba radi pribavljanja dokaza o činjenicama koje se ne mogu izravno utvrditi kao i od drugih osoba nazočnih prilikom nadzora,
* zatražiti pisanim putem od stranke točne i potpune podatke i dokumentaciju potrebnu u nadzoru,
* prikupljati dokaze i utvrđivati činjenično stanje na vizualni i drugi odgovarajući način (fotografiranjem, snimanjem kamerom, videozapisom i slično),
* obavljati i druge radnje u svrhu provedbe nadzora,
* rješenjem ili na drugi propisani način narediti fizičkim i pravnim osobama mjere za održavanje komunalnog reda propisane ovom Odlukom odnosno druge mjere propisane zakonom i s tim povezanim Odlukama
* izdati obveznog prekršajnog naloga,
* naplatiti novčanu kaznu na mjestu počinjenja prekršaja od počinitelja.
* predložiti pokretanje prekršajnog postupka.

(2) Optužni prijedlog za prekršaj propisan Zakonom ili Odlukom o komunalnom redu koji u nadzoru utvrdi komunalni redar podnosi Jedinstveni upravno odjel.

(3) Javnopravno tijelo te fizička i pravna osoba dužni su komunalnom redaru omogućiti nesmetano obavljanje nadzora, a poglavito pristup do prostorija objekta, naprava i uređaja, dati osobne podatke te pružiti druga potrebna obavještenja o predmetu uredovanja.

(4) Upravni odjel Grada je ovlašten zatražiti pomoć policije ako se prilikom izvršenja rješenja pruži otpor ili se otpor osnovano očekuje.

(5) Ako fizičke ili pravne osobe ne postupe po nalogu komunalnog redara, potrebne radnje obavit će se na njihov trošak preko treće osobe.

Članak 70.

(1) Komunalni redar naložit će fizičkim i pravnim osobama koje postupe suprotno zabranama i nalozima propisanima ovom odlukom, da se učinjeno vrati u prvobitno stanje odnosno uskladi s odredbama ove Odluke.

(2) Komunalni redar naredit će fizičkoj ili pravnoj osobi da obavi radnje koje je propustila obaviti, a prema odredbama ove odluke bila ih je dužna učiniti.

1. **KAZNE ZA UČINJENE PREKRŠAJE**

Članak 71.

(1) Novčanom kaznom u iznosu od 5.000,00 kuna kaznit će se za prekršaj pravna osoba, ako:

1. postupa suprotno odredbama i zabranama iz članka 7. Odluke;
2. postupa suprotno odredbama članka 8. Odluke;
3. postupa suprotno odredbama članka 9. Odluke;
4. postupa suprotno odredbama članka 10. Odluke;
5. postupa suprotno odredbi članka 11. stavaka 1. Odluke;
6. postupa suprotno odredbi članka 13. stavka 1. Odluke;
7. postupa suprotno odredbama članka 14. Odluke;
8. postupa suprotno odredbi članka 15. stavka 4. Odluke;
9. postupa suprotno odredbama i zabranama iz članka 16. stavka 1. Odluke;
10. postupa suprotno odredbama i zabranama iz članka 23. Odluke;
11. postupa suprotno odredbi članka 24. Odluke;
12. postupa suprotno odredbama članka 25. Odluke;
13. postupa suprotno odredbama i zabranama iz članka 26. Odluke;
14. postupa suprotno odredbi čl. 29. stavka 4. Odluke;
15. postupa suprotno odredbama članka 30. Odluke;
16. postupa suprotno zabranama iz članka 34. Odluke;
17. postupa suprotno odredbama članka 36. Odluke;
18. postupa suprotno odredbama i zabranama iz članka 37. Odluke;
19. postupa suprotno zabranama iz članka 39. Odluke;
20. postupa suprotno odredbama članka 40. Odluke;
21. postupa suprotno odredbi članka 41. stavka 1. Odluke;
22. postupa suprotno odredbi članka 42. stavka 1. Odluke;
23. postupa suprotno zabrani iz članka 43. stavka 3. Odluke;
24. postupa suprotno odredbama članka 46. Odluke;
25. postupa suprotno zabrani iz članka 48. stavka 1. Odluke;
26. postupa suprotno zabranama iz članka 52. Odluke;
27. postupa suprotno odredbama članka 53. Odluke;
28. postupa suprotno odredbi članka 55. stavka 1. Odluke;
29. postupa suprotno odredbi članka 57. stavka 1. Odluke
30. postupa suprotno odredbama članka 59. Odluke;
31. postupa suprotno odredbi članka 60. Odluke.
32. postupa suprotno odredbi članka 63. stavka 1. Odluke
33. postupa suprotno odredbama članka 65. Odluke
34. postupa suprotno odredbi članka 66. stavka 1. Odluke

(2) Novčanom kaznom u iznosu od 1.000,00 kuna kaznit će se odgovorna osoba u pravnoj osobi koja učini prekršaj iz stavka 1. ovoga članka.

(3) Novčanom kaznom u iznosu od 1.000,00 kuna kaznit će se fizička osoba obrtnik i osoba koja obavlja drugu samostalnu djelatnost koja učini prekršaj iz stavka 1. ovoga članka.

(4) Novčanom kaznom u iznosu u iznosu od 1.000,00 kuna kaznit će se fizička osoba, koja učini prekršaj iz stavka l. ovoga članka.

Članak 72.

(1) Za prekršaje iz članka 65. stavka 1. ove Odluke komunalni redar može naplaćivati kaznu u iznosu od 200,00 kuna, na mjestu počinjenja prekršaja, bez prekršajnog naloga, uz izdavanje potvrde.

(2) Ako počinitelj prekršaja ne pristane platiti kaznu na mjestu počinjenja prekršaja, izdat će mu se prekršajni nalog s uputom da kaznu mora platiti u roku od osam dana od dana počinjenja prekršaja.

1. **PRIJELAZNE I ZAVRŠNE ODREDBE**

Članak 73.

(1) Na dan stupanja na snagu ove odluke prestaje važiti Odluka o komunalnom redu na području Grada Delnica (SN PGŽ 09/11, 36/13 i SN GD 2/16)

(2) Ova Odluka stupa na snagu osmog dana od dana objave u »Službenim novinama Grada Delnica«.

Klasa: 363-07/19-01/01

Ur. broj: 2112-01-30-10-19-01

Delnice, \_\_\_lipanj 2019.

GRADSKO VIJEĆE GRADA DELNICA

Predsjednik

Goran Bukovac